ข้อบังคับการท่องเที่ยวแห่งประเทศไทยข้อบังคับการท่องเที่ยวแห่งประเทศไทยฉบับที่ ๓๔(พ.ศ. ๒๕๓๑)ว่าด้วยการพัสดุ โดยที่เป็นการสมควรปรับปรุงข้อบังคับองค์การส่งเสริมการท่องเที่ยวแห่งประเทศไทยว่าด้วยการจัดซื้อทรัพย์สิน พ.ศ. ๒๕๒๐และข้อบังคับองค์การส่งเสริมการท่องเที่ยวแห่งประเทศไทย ว่าด้วยการจ้าง พ.ศ. ๒๕๒๑ให้เป็นข้อบังคับเดียวกัน เพื่อสะดวกในการปฏิบัติยิ่งขึ้นอาศัยอำนาจตามความในมาตรา ๒๒ (๔)ของพระราชบัญญัติการท่องเที่ยวแห่งประเทศไทย พ.ศ. ๒๕๒๒ คณะกรรมการการท่องเที่ยวแห่งประเทศไทยด้วยความเห็นชอบของกระทรวงการคลังจึงวางข้อบังคับไว้ดังนี้ข้อ ๑ข้อบังคับนี้เรียกว่า ข้อบังคับการท่องเที่ยวแห่งประเทศไทย ฉบับที่ ๓๔พ.ศ. ๒๕๒๐ ว่าด้วยพัสดุข้อ ๒ให้ยกเลิก(๑) ข้อบังคับองค์การส่งเสริมการท่องเที่ยวแห่งประเทศไทยว่าด้วยการจัดซื้อทรัพย์สิน พ.ศ. ๒๕๒๐(๒) ข้อบังคับองค์การส่งเสริมการท่องเที่ยวแห่งประเทศไทยว่าด้วยการจ้าง พ.ศ. ๒๕๒๑บรรดาระเบียบ ข้อบังคับ และคำสั่งอื่นใดที่กำหนดไว้แล้วในข้อบังคับนี้ หรือซึ่งขัดหรือแย้งกับข้อบังคับนี้ให้ใช้ข้อบังคับนี้แทนหมวด ๑ข้อความทั่วไป ข้อ ๓ในข้อบังคับนี้พัสดุ หมายความว่า วัสดุ ครุภัณฑ์ ที่ดินและสิ่งก่อสร้างที่กำหนดไว้ในหนังสือการจำแนกประเภทรายจ่ายตามงบประมาณของสำนักงบประมาณการพัสดุ หมายความว่า การซื้อ การจ้าง การซ่อมและบำรุงรักษา การจัดทำเองการแลกเปลี่ยน การเช่า การควบคุมและการดำเนินการอื่น ๆที่กำหนดไว้ในข้อบังคับนี้ททท. หมายความว่า การท่องเที่ยวแห่งประเทศไทยคณะกรรมการ ททท. หมายความว่า คณะกรรมการการท่องเที่ยวแห่งประเทศไทยประธานกรรมการ ททท. หมายความว่าประธานกรรมการการท่องเที่ยวแห่งประเทศไทยผู้ว่าการ หมายความว่า ผู้ว่าการการท่องเที่ยวแห่งประเทศไทยพนักงาน หมายความว่า พนักงานของการท่องเที่ยวแห่งประเทศไทยและหมายความรวมถึงรองผู้ว่าการด้วยเจ้าหน้าที่พัสดุ หมายความว่า พนักงานซึ่งดำรงตำแหน่งที่มีหน้าที่เกี่ยวกับการพัสดุหรือผู้ได้รับแต่งตั้งหรือได้รับมอบหมายจากผู้ว่าการให้มีหน้าที่หรือปฏิบัติงานเกี่ยวกับการพัสดุตามข้อบังคับนี้การซื้อ หมายความว่า การซื้อพัสดุทุกชนิดแต่ไม่รวมถึงการจัดหาพัสดุในลักษณะการจ้างการจ้าง ให้หมายความรวมถึงการจ้างทำของและการรับขนตามประมวลกฎหมายแพ่งและพาณิชย์และการจ้างเหมาบริการแต่ไม่รวมถึงการจ้างลูกจ้างของ ททท.และการรับขนในการเดินทางไปปฏิบัติงานผู้สั่งซื้อ หมายความว่า ผู้มีอำนาจสั่งอนุญาตให้ซื้อผู้สั่งจ้าง หมายความว่า ผู้มีอำนาจสั่งอนุญาตให้จ้างผู้ซื้อ หมายความว่า ผู้ว่าการซึ่งดำเนินการซื้อในนามของททท.ผู้ว่าจ้าง หมายความว่าผู้ว่าการซึ่งดำเนินการจ้างในนามของ ททท.ข้อ ๔ข้อบังคับนี้ใช้บังคับสำหรับการดำเนินการเกี่ยวกับการพัสดุซึ่งใช้เงินงบประมาณเงินรายได้ตามมาตรา ๑๑ ของพระราชบัญญัติการท่องเที่ยวแห่งประเทศไทย พ.ศ. ๒๕๒๒และเงินกู้ข้อ ๕ผู้ว่าการจะมอบอำนาจตามข้อบังคับนี้โดยทำเป็นหนังสือให้แก่พนักงานผู้ดำรงตำแหน่งใดก็ได้ โดยคำนึงถึงตำแหน่งและหน้าที่ความรับผิดชอบของผู้ที่จะได้รับมอบอำนาจนั้นเป็นสำคัญทั้งนี้ ภายในวงเงินที่ผู้ว่าการมีอำนาจข้อ ๖เจ้าหน้าที่พัสดุ ผู้ว่าการหรือผู้มีอำนาจสั่งการตามระเบียบนี้ผู้ใดกระทำการโดยจงใจ หรือประมาทเลินเล่อไม่ปฏิบัติตามข้อบังคับนี้หรือกระทำการโดยมีเจตนาทุจริตหรือปราศจากอำนาจหรือนอกเหนืออำนาจหน้าที่ถือว่าผู้นั้นกระทำผิดวินัยตามข้อบังคับการท่องเที่ยวแห่งประเทศไทยว่าด้วยการพนักงานที่ใช้บังคับอยู่ในขณะนั้นภายใต้หลักเกณฑ์ดังนี้(๑) ถ้าการกระทำเป็นเหตุให้การท่องเที่ยวแห่งประเทศไทยเสียหายอย่างร้างแรงให้ดำเนินการลงโทษอย่างต่ำให้ออก หรือเลิกจ้าง(๒) ถ้าการกระทำเป็นเหตุให้การท่องเที่ยวแห่งประเทศไทยเสียหายแต่ไม่ร้ายแรง ให้ลงโทษอย่างต่ำตัดเงินเดือน(๓) ถ้าการกระทำไม่เป็นเหตุให้การท่องเที่ยวแห่งประเทศไทยเสียหายให้ลงโทษภาคทัณฑ์ หรือว่ากล่าวตักเตือน โดยทำคำสั่งเป็นลายลักษณ์อักษรการลงโทษตาม (๑) หรือ (๒)ไม่เป็นเหตุให้ผู้กระทำหลุดพ้นจากความผิดทางอาญาหรือความรับผิดในทางแพ่งหมวด ๒การจัดหาพัสดุ ส่วนที่ ๑การซื้อและการจ้าง ข้อ ๗การซื้อให้ส่งเสริมพัสดุที่ผลิตในประเทศไทยโดยให้ปฏิบัติตามระเบียบของทางราชการเกี่ยวกับการใช้พัสดุที่ผลิตในประเทศไทยโดยอนุโลมการจ้างให้ส่งเสริมกิจการของคนไทยโดยให้ปฏิบัติตามระเบียบของทางราชการเกี่ยวกับการใช้กิจการของคนไทยโดยอนุโลมวิธีซื้อและวิธีจ้าง ข้อ ๘การซื้อและการจ้างกระทำได้ ๕ วิธี คือ(๑) วิธีตกลงราคา(๒) วิธีสอบราคา(๓) วิธีประกวดราคา(๔) วิธีพิเศษ(๕) วิธีกรณีพิเศษข้อ ๙การซื้อหรือการจ้างโดยวิธีตกลงราคา ได้แก่การซื้อหรือการจ้างครั้งหนึ่งซึ่งมีราคาไม่เกิน ๒๐,๐๐๐ บาทข้อ ๑๐การซื้อหรือการจ้างโดยวิธีสอบราคา ได้แก่ การซื้อหรือการจ้างครั้งหนึ่งซึ่งมีราคาเกินกว่า ๒๐,๐๐๐ บาท แต่ไม่เกิน ๔๐๐,๐๐๐ บาทข้อ ๑๑การซื้อหรือการจ้างโดยวิธีการประกวดราคา ได้แก่การซื้อหรือการจ้างครั้งหนึ่งซึ่งมีราคาเกินกว่า ๔๐๐,๐๐๐ บาทข้อ ๑๒การซื้อหรือการจ้างตามข้อ ๙ และข้อ ๑๐ถ้าผู้สั่งซื้อหรือผู้สั่งจ้างเห็นสมควรจะสั่งให้กระทำโดยวิธีที่กำหนดไว้สำหรับวงเงินที่สูงกว่าก็ได้การแบ่งซื้อหรือแบ่งจ้างเพื่อให้วงเงินต่ำกว่าที่กำหนดไว้ในวิธีหนึ่งวิธีใดจะกระทำมิได้ข้อ ๑๓การซื้อโดยวิธีพิเศษ ได้แก่ การซื้อครั้งหนึ่งซึ่งมีราคาเกินกว่า ๒๐,๐๐๐บาท ให้กระทำได้เฉพาะกรณีหนึ่งกรณีใด ดังต่อไปนี้(๑) เป็นพัสดุขายทอดตลาด(๒) เป็นพัสดุที่จะขายทอดตลาดโดยส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่น รัฐวิสาหกิจองค์การระหว่างประเทศ หรือหน่วยงานของต่างประเทศ(๓) เป็นพัสดุที่ต้องซื้อเร่งด่วนหากล่าช้าอาจจะเสียหายแก่การปฏิบัติงาน(๔) เป็นพัสดุเพื่อใช้ในกิจการลับ(๕) เป็นพัสดุที่จำเป็นต้องซื้อโดยตรงจากต่างประเทศหรือดำเนินการโดยผ่านองค์การระหว่างประเทศ(๖) เป็นพัสดุที่จำเป็นต้องซื้อจากผู้ผลิตหรือผู้แทนจำหน่ายโดยตรง(๗) เป็นพัสดุที่ได้ดำเนินการซื้อโดยวิธีอื่นแล้วไม่ได้ผลดี(๘) เป็นพัสดุที่เป็นที่ดินและหรือสิ่งก่อสร้างซึ่งจำเป็นต้องซื้อเฉพาะแห่งข้อ ๑๔การจ้างโดยวิธีพิเศษ ได้แก่ การจ้างครั้งหนึ่งซึ่งมีราคาเกินกว่า ๒๐,๐๐๐บาท ให้กระทำได้เฉพาะกรณีหนึ่งกรณีใดดังต่อไปนี้(๑) เป็นงานที่ต้องการช่างผู้มีฝีมือจริง ๆหรือผู้มีความชำนาญเป็นพิเศษ(๒) เป็นงานจ้างซ่อมพัสดุที่จำเป็นต้องถอดตรวจให้ทราบความชำรุดเสียหายเสียก่อนจึงจะประมาณค่าซ่อมได้(๓) เป็นงานที่ต้องกระทำโดยเร่งด่วนหากล่าช้าอาจจะเสียหายแก่การปฏิบัติงาน(๔) เป็นงานที่ต้องปกปิดเป็นความลับ(๕) เป็นงานที่ได้ดำเนินการจ้างโดยวิธีอื่นแล้วไม่ได้ผลดีข้อ ๑๕สำหรับสำนักงานสาขาหรือมีกิจกรรมที่ต้องปฏิบัตินอกสถานที่ตั้งสำนักงานตามปกติทั้งในประเทศและต่างประเทศจะซื้อหรือจ้างโดยวิธีพิเศษก็ได้ข้อ ๑๖การซื้อหรือการจ้างโดยวิธีกรณีพิเศษ ได้แก่ การซื้อหรือการจ้างในกรณีดังต่อไปนี้(๑) การซื้อหรือการจ้างจากส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจ ซึ่งเป็นผู้ทำหรือผลิตพัสดุนั้น ๆ ขึ้นเอง(๒) การซื้อหรือการจ้างที่มีกฎหมายหรือมติคณะรัฐมนตรีกำหนดให้ ต้องซื้อหรือจ้างจากส่วนราชการ หน่วยงานตามกฎหมายว่าด้วยระเบียบบริหารราชการส่วนท้องถิ่น หน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจรายงานขอซื้อและขอจ้าง ข้อ ๑๗ก่อนดำเนินการซื้อหรือจ้างทุกวิธีนอกจากการซื้อที่ดินและหรือสิ่งก่อสร้างตามข้อ ๑๘ ให้เจ้าหน้าที่พัสดุทำรายงานเสนอผู้ว่าการดังนี้(๑) เหตุผลและความจำเป็นที่ต้องซื้อหรือจ้าง(๒) รายละเอียดของพัสดุที่จะซื้อหรืองานที่จะจ้าง(๓) ราคาพัสดุหรือค่าจ้างในท้องตลาดขณะนั้นที่สืบทราบหรือประมาณได้(๔) วงเงินที่จะซื้อหรือจ้าง(๕) ประมาณเวลาที่ต้องการใช้พัสดุนั้น หรือให้งานนั้นเสร็จ(๖) วิธีที่จะซื้อหรือจ้างและเหตุผลที่ต้องซื้อหรือจ้างโดยวิธีนั้น(๗) ข้อเสนออื่น ๆ (ถ้ามี)ในกรณีที่จะต้องดำเนินการซื้อหรือจ้างโดยวิธีพิเศษตามข้อ ๑๓(๓) หรือ ข้อ ๑๔ (๓) ซึ่งไม่อาจทำรายงานตามปกติได้เจ้าหน้าที่พัสดุหรือผู้รับผิดชอบในการปฏิบัติงานนั้นจะทำรายงานเฉพาะรายการที่เห็นว่าจำเป็นก็ได้ข้อ ๑๘ก่อนดำเนินการซื้อที่ดินและหรือสิ่งก่อสร้างให้เจ้าหน้าที่พัสดุจัดทำรายงานเสนอผู้ว่าการตามรายการดังต่อไปนี้(๑) เหตุผลและความจำเป็นที่ต้องซื้อ(๒) รายละเอียดของที่ดินและหรือสิ่งก่อสร้างที่ต้องการซื้อรวมทั้งเนื้อที่และท้องที่ที่ต้องการ(๓) ราคาประเมินของทางราชการในท้องที่นั้น(๔) วงเงินที่จะซื้อ(๕) วิธีที่จะซื้อและเหตุผลที่ต้องซื้อโดยวิธีนั้น(๖) ข้อเสนออื่น ๆ (ถ้ามี)การดำเนินการซื้อที่ดินและหรือสิ่งก่อสร้างให้ติดต่อกับเจ้าของโดยตรงเว้นแต่ การซื้อที่ดินและหรือสิ่งก่อสร้างในต่างประเทศหากจำเป็นต้องติดต่อผ่านนายหน้าหรือดำเนินการในทำนองเดียวกันตามกฎหมายหรือประเพณีนิยมของท้องถิ่นก็ให้กระทำได้ข้อ ๑๙ เมื่อผู้ว่าการให้ความเห็นชอบตามรายงานที่เสนอตามข้อ๑๗ หรือ ข้อ ๑๘ แล้ว ให้เจ้าหน้าที่พัสดุดำเนินการตามวิธีการซื้อหรือวิธีการจ้างนั้นๆ ต่อไปได้กรรมการ ข้อ ๒๐ในการดำเนินการซื้อหรือจ้างแต่ละครั้งให้ผู้ว่าการแต่งตั้งคณะกรรมการขึ้นเพื่อปฏิบัติการตามข้อบังคับนี้ แล้วแต่กรณีคือ(๑) คณะกรรมการเปิดซองสอบราคา(๒) คณะกรรมการรับซองประกวดราคา(๓) คณะกรรมการเปิดซองประกวดราคา(๔) คณะกรรมการจัดซื้อหรือจัดจ้างโดยวิธีพิเศษ(๕) คณะกรรมการตรวจรับพัสดุ(๖) คณะกรรมการตรวจการจ้างการซื้อหรือการจ้างโดยวิธีพิเศษของสำนักงานสาขาจะไม่แต่งตั้งคณะกรรมการตาม (๔) ก็ได้ และการซื้อหรือการจ้างโดยวิธีพิเศษตามข้อ ๑๓(๓) และข้อ ๑๔ (๓) สำหรับส่วนกลางจะไม่แต่งตั้งคณะกรรมการตาม (๔) ก็ได้ข้อ ๒๑คณะกรรมการตามข้อ ๒๐ แต่ละคณะ ให้ประกอบด้วยประธานกรรมการ ๑ คน และกรรมการอย่างน้อย๒ คน โดยปกติให้แต่งตั้งจากพนักงานตั้งแต่ระดับ ๓ หรือเทียบเท่าขึ้นไปในกรณีจำเป็นเพื่อประโยชน์ของ ททท.จะแต่งตั้งบุคคลที่มิใช่พนักงานร่วมเป็นกรรมการด้วยก็ได้ ถ้าประธานกรรมการไม่สามารถปฏิบัติหน้าที่ได้ให้ผู้ว่าการแต่งตั้งพนักงานที่มีคุณสมบัติดังกล่าวข้างต้นทำหน้าที่ประธานกรรมการแทนในกรณีเมื่อถึงกำหนดเวลารับซองประกวดราคา หรือเปิดซองสอบราคาหรือเปิดซองประกวดราคาแล้ว ประธานกรรมการยังไม่มาปฏิบัติหน้าที่ให้กรรมการที่มาประชุมเลือกกรรมการคนหนึ่งทำหน้าที่ประธานกรรมการในเวลานั้นโดยให้คณะกรรมการดังกล่าวปฏิบัติหน้าที่เฉพาะข้อ ๒๗ (๑) ข้อ ๓๔ หรือข้อ ๓๖ (๑)แล้วแต่กรณี แล้วรายงานประธานกรรมการซึ่งผู้ว่าการแต่งตั้งเพื่อดำเนินการต่อไปในการซื้อหรือจ้างครั้งเดียวกันห้ามแต่งตั้งผู้ที่เป็นกรรมการรับซองประกวดราคาเป็นกรรมการเปิดซองประกวดราคาหรือแต่งตั้งผู้ที่เป็นกรรมการเปิดซองสอบราคา หรือกรรมการเปิดซองประกวดราคาเป็นกรรมการตรวจรับพัสดุคณะกรรมการทุกคณะ เว้นแต่คณะกรรมการรับซองประกวดราคาควรแต่งตั้งผู้ชำนาญการหรือผู้ทรงคุณวุฒิเกี่ยวกับพัสดุหรืองานจ้างนั้น ๆเข้าร่วมเป็นกรรมการด้วยสำหรับการซื้อหรือการจ้างในวงเงินไม่เกิน ๒๐,๐๐๐ บาทหรือการซื้อหรือการจ้างโดยวิธีพิเศษตามข้อ ๑๓ (๓) หรือข้อ ๑๔ (๓)และการซื้อหรือการจ้างโดยวิธีพิเศษของสำนักงานสาขา จะแต่งตั้งพนักงานเพียงคนเดียวเป็นผู้ตรวจรับพัสดุหรืองานจ้างนั้นโดยให้ปฏิบัติหน้าที่เช่นเดียวกับคณะกรรมการตรวจรับพัสดุหรือคณะกรรมการตรวจการจ้างก็ได้ส่วนการซื้อหรือการจ้างสำหรับกิจกรรมที่ต้องปฏิบัตินอกสถานที่ตั้งสำนักงานตามปกติให้ผู้จ่ายเงินค่าพัสดุหรืองานจ้าง แล้วแต่กรณี เป็นผู้ตรวจรับพัสดุหรืองานจ้างนั้นๆ โดยให้ปฏิบัติหน้าที่เช่นเดียวกับคณะกรรมการตรวจรับพัสดุหรือคณะกรรมการตรวจการจ้างข้อ ๒๒ในการประชุมปรึกษาของคณะกรรมการแต่ละคณะต้องมีกรรมการมาพร้อมกันไม่น้อยกว่ากึ่งหนึ่งของจำนวนกรรมการทั้งหมดโดยให้ประธานกรรมการและกรรมการแต่ละคนมีเสียงหนึ่งในการลงมติมติของคณะกรรมการให้ถือเสียงข้างมากเว้นแต่คณะกรรมการตรวจรับพัสดุ และคณะกรรมการตรวจการจ้าง ให้ถือมติเอกฉันท์ในกรณีกรรมการบางคนไม่ยอมรับพัสดุหรืองานจ้างนั้นโดยทำความเห็นแย้งไว้ ให้นำความในข้อ ๔๒ (๗) หรือ ข้อ ๔๓ (๖) แล้วแต่กรณี มาใช้บังคับสำหรับคณะกรรมการคณะอื่นถ้าผู้ใดไม่เห็นด้วยให้ทำบันทึกความเห็นแย้งไว้ด้วยข้อ ๒๓การแต่งตั้งคณะกรรมการตามข้อ ๒๐ สำหรับสำนักงานสาขาถ้ามีพนักงานในสำนักงานนั้นไม่พอที่จะปฏิบัติตามความในข้อ๒๑ หรือข้อ ๒๒ ได้ จะแต่งตั้งพนักงานคนหนึ่งและลูกจ้างของสำนักงานนั้นหรือบุคคลอื่นร่วมเป็นกรรมการคณะหนึ่งคณะใดหรือทุกคณะก็ได้วิธีตกลงราคา ข้อ ๒๔การซื้อหรือจ้างโดยวิธีตกลงราคา ให้เจ้าหน้าที่พัสดุต่อรองและตกลงราคากับผู้ขายหรือผู้รับจ้างแล้วจัดซื้อหรือจ้างได้ภายในวงเงินที่ได้รับความเห็นชอบตามข้อ ๑๙การซื้อหรือการจ้างโดยวิธีตกลงราคาในกรณีจำเป็นและเร่งด่วนที่เกิดขึ้นโดยไม่ได้คาดหมายไว้ก่อนและไม่อาจดำเนินการตามปกติได้ ให้เจ้าหน้าที่พัสดุหรือเจ้าหน้าที่ผู้รับผิดชอบในการปฏิบัติงานนั้นดำเนินการไปก่อนแล้วรีบรายงานขอความเห็นชอบต่อผู้มีอำนาจสั่งซื้อหรือสั่งจ้างวิธีสอบราคา ข้อ ๒๕การซื้อหรือการจ้างโดยวิธีสอบราคา ให้ดำเนินการดังนี้(๑) ก่อนวันเปิดซองไม่น้อยกว่า ๗ วัน ให้ผู้ว่าการปิดใบแจ้งความสอบราคาไว้โดยเปิดเผยณ ที่ทำการของ ททท.กับให้ส่งใบแจ้งความดังกล่าวไปยังผู้มีอาชีพขายหรือรับจ้างทำงานนั้นโดยตรงให้มากที่สุดเท่าที่จะทำได้เพื่อให้เสนอราคาเป็นหนังสือผนึกซองยื่นต่อเจ้าหน้าที่พัสดุด้วยตนเอง หรือโดยผู้แทนซึ่งได้รับมอบหมายเป็นหนังสือภายในวันเวลา และสถานที่ที่กำหนด(๒) ให้เจ้าหน้าที่พัสดุรับซองใบเสนอราคาที่ยื่นมาทุกรายโดยไม่เปิดซองเมื่อครบกำหนดเวลาตาม(๑) แล้ว ให้ส่งมอบซองใบเสนอราคาพร้อมทั้งรายงานผลการรับซองต่อคณะกรรมการเปิดซองสอบราคาเพื่อดำเนินการต่อไปเมื่อพ้นกำหนดเวลารับซองแล้ว ห้ามรับซองใบเสนอราคาจากผู้หนึ่งผู้ใดอีกข้อ ๒๖ใบแจ้งความสอบราคา ให้มีรายการทำนองเดียวกับใบแจ้งความประกวดราคาตามข้อ ๓๑ เว้นแต่ไม่ต้องวางหลักประกันซองข้อ ๒๗คณะกรรมการเปิดซองสอบราคามีหน้าที่ดังนี้(๑) เปิดซองใบเสนอราคาโดยเปิดเผยต่อหน้าผู้ยื่นซองหรือผู้แทนซึ่งมีอยู่ในขณะถึงเวลาเปิดซองแล้วจดราคาจากใบเสนอราคาทุกฉบับลงไว้ในบัญชีเปรียบเทียบราคาและให้กรรมการทุกคนลงลายมือชื่อกำกับไว้ในใบเสนอราคา บัญชีเปรียบเทียบราคาและเอกสารประกอบใบเสนอราคาที่เป็นเอกสารสำคัญ(๒) ตรวจสอบคุณสมบัติของผู้เสนอราคา ใบเสนอราคา แคตตาล็อคหรือแบบรูปและรายการละเอียด แล้วคัดเลือกผู้เสนอราคาที่ถูกต้องตามเงื่อนไขในแจ้งความสอบราคา(๓) พิจารณาคัดเลือกพัสดุหรืองานจ้างของผู้เสนอราคาที่ถูกต้องตาม(๒) ที่มีคุณภาพและคุณสมบัติเป็นประโยชน์ต่อ ททท.แล้วเสนอให้ซื้อหรือจ้างจากรายที่คัดเลือกไว้แล้วซึ่งเสนอราคาต่ำสุดและอยู่ในดุลพินิจของคณะกรรมการที่จะต่อรองราคาหรือไม่ก็ได้โดยคำนึงถึงราคาที่เจ้าหน้าที่พัสดุเสนอตามข้อ ๑๗ หรือข้อ ๑๘เป็นเครื่องประกอบการพิจารณาถ้ามีผู้เสนอราคาเท่ากันหลายรายให้เรียกผู้เสนอราคาดังกล่าวมาขอให้เสนอราคาใหม่พร้อมกัน ด้วยวิธียื่นซองเสนอราคาหรือโดยวาจาถ้าปรากฏว่าราคาของผู้เสนอราคารายที่คณะกรรมการเห็นสมควรซื้อหรือจ้างสูงกว่าเงินที่จะซื้อหรือจ้าง ให้คณะกรรมการเปิดซองสอบราคาดำเนินการตามข้อ ๒๘(๔) ในกรณีที่มีผู้เสนอราคาถูกต้องตรงตามรายการละเอียด และเงื่อนไข ที่กำหนดไว้ในแจ้งความสอบราคาเพียงรายเดียวให้คณะกรรมการดำเนินการตาม (๓) โดยอนุโลม(๕) เมื่อได้ดำเนินการไปแล้วได้ผลประการใด ให้เสนอความเห็น พร้อมด้วยเอกสารที่ได้รับไว้ทั้งหมดต่อผู้ว่าการเพื่อสั่งการข้อ ๒๘การซื้อหรือการจ้างโดยวิธีสอบราคาที่ปรากฏว่าราคาของผู้เสนอราคารายที่คณะกรรมการเห็นสมควรซื้อหรือจ้างสูงกว่าวงเงินที่จะซื้อหรือจ้าง ให้คณะกรรมการเปิดซองสอบราคาดำเนินการตามลำดับดังนี้(๑) เรียกผู้เสนอราคารายนั้นมาต่อรองราคาให้ต่ำสุดเท่าที่จะทำได้หากผู้เสนอราคารายนั้นยอมลดราคาลงอยู่ภายในวงเงินที่จะซื้อหรือจ้างให้เสนอซื้อหรือจ้างจากผู้เสนอราคารายนั้น(๒) ถ้าผู้เสนอราคาตาม (๑) ไม่ยอมลดราคาหรือลดราคาแล้วแต่ยังสูงกว่าวงเงินที่จะซื้อหรือจ้างให้เรียกผู้เสนอราคาที่คณะกรรมการเห็นสมควรซื้อหรือจ้างทุกรายมาต่อรองราคาใหม่พร้อมกันด้วยวิธียื่นซองเสนอราคาภายในกำหนดระยะเวลาอันสมควรหากรายใดไม่มายื่นซองให้ถือว่ารายนั้นยื่นตามราคาที่เสนอไว้เดิม ทั้งนี้ ให้เสนอซื้อหรือจ้างจากผู้ที่ลดราคาลงต่ำสุดอยู่ภายในวงเงินที่จะซื้อหรือจ้าง(๓) ถ้าปรากฏว่าราคาต่ำสุดของรายที่ได้ต่อรองราคาใหม่ยังสูงกว่าวงเงินที่จะซื้อหรือจ้าง หรือไม่มีผู้ใดยินยอมลดราคาเลยให้เสนอความเห็นต่อผู้ว่าการว่าจะสมควรเปลี่ยนแปลงรายการหรือยกเลิกการสอบราคาเพื่อดำเนินการสอบราคาใหม่หรือดำเนินการซื้อหรือจ้างโดยวิธีอื่นวิธีประกวดราคา ข้อ ๒๙การซื้อหรือการจ้างโดยวิธีประกวดราคาให้ผู้ว่าการปิดประกาศหรือใบแจ้งความประกวดราคาโดยเปิดเผย ณ ที่ทำการของ ททท.หรือประกาศทางวิทยุกระจายเสียง หรือลงประกาศในหนังสือพิมพ์หากเห็นสมควรจะส่งประกาศหรือใบแจ้งความดังกล่าวไปยังผู้มีอาชีพขายหรือรับจ้างทำงานนั้นโดยตรงหรือจะโฆษณาด้วยวิธีอื่นอีกก็ได้การดำเนินการตามวรรคหนึ่งจะต้องกระทำก่อนวันรับซองประกวดราคาไม่น้อยกว่าสิบห้าวันข้อ ๓๐การให้หรือขายแบบรูปและรายการละเอียดในการประกวดราคาให้กระทำ ณสถานที่ที่ผู้ต้องการสามารถติดต่อได้โดยสะดวกและไม่เป็นเขตห้วงห้ามกับจะต้องจัดเตรียมไว้ให้มากพอสำหรับความต้องการของผู้มาขอรับหรือขอซื้อที่มีอาชีพขายหรือทำงานจ้างนั้นรายละ ๑ ชุดในกรณีที่มีการขาย ให้กำหนดราคาพอสมควรกับค่าใช้จ่ายที่ททท. ต้องเสียไปในการจัดทำแบบรูปและรายการละเอียดนั้นข้อ ๓๑ใบแจ้งความประกวดราคาอย่างน้อยให้แสดงรายการดังต่อไปนี้(๑) รายละเอียดและคุณลักษณะเฉพาะของพัสดุที่ต้องการซื้อหรืองานที่ต้องการจ้างและจำนวนที่ต้องการ(๒) คุณสมบัติของผู้เข้าประกวดราคาซึ่งจะต้องมีอาชีพขายหรือรับจ้างตาม(๑) และไม่เป็นผู้ได้รับเอกสิทธิ์หรือความคุ้มกันซึ่งอาจปฏิเสธไม่ยอมขึ้นศาลเว้นแต่รัฐบาลของผู้เข้าประกวดราคาจะได้มีคำสั่งให้สละเอกสิทธิ์และความคุ้มกันเช่นว่านั้น(๓) ในกรณีจำเป็น ให้ระบุให้ผู้เข้าประกวดราคาส่งตัวอย่างแคตตาล็อคหรือแบบรูป และรายการละเอียดไปพร้อมกับใบเสนอราคา(๔) ถ้าจำเป็นต้องทำการตรวจทดลองให้กำหนดจำนวนตัวอย่างให้พอแก่การตรวจทดลองและให้มีเหลือไว้สำหรับทำสัญญาด้วย ทั้งนี้ ให้มีข้อกำหนดไว้ด้วยว่า ททท.ไม่รับผิดชอบในความเสียหายใด ๆ ที่เกิดขึ้นแก่ตัวอย่างที่ส่งมาให้ตรวจทดลอง(๕) ข้อกำหนดให้ผู้เข้าประกวดราคารวมทั้งสิ้นและราคาต่อหน่วยหรือต่อรายการ(ถ้าทำได้)พร้อมทั้งแจ้งหลักเกณฑ์ว่าจะพิจารณาราคารวมหรือราคาต่อหน่วยหรือต่อรายการไว้ด้วย(๖) กำหนดระยะเวลายื่นราคาเท่าที่จำเป็นต่อ ททท.(๗) กำหนดสถานที่ วัน เวลารับซองปิดการรับซองและเปิดซองประกวดราคา(๘) กำหนดสถานที่ส่งมอบพัสดุและวันส่งมอบโดยประมาณ(สำหรับการซื้อ) หรือกำหนดวันที่จะเริ่มทำงานและวันแล้วเสร็จโดยประมาณ(สำหรับการจ้าง)(๙) จำนวนเงินที่กำหนดเป็นหลักประกันซอง สถานที่รับหลักประกันซองและให้มีเงื่อนไขว่าถ้าผู้เข้าประกวดราคาถอนการเสนอราคาหรือไม่ไปทำสัญญาหรือข้อตกลงกับ ททท. ภายในกำหนด ททท. จะริบหลักประกันซองหรือเรียกร้องจากธนาคารผู้ค้ำประกันและสงวนสิทธิ์ที่จะถือว่าผู้ที่ไม่ไปทำสัญญากับททท. เป็นผู้ทิ้งงานด้วย(๑๐) อัตราการจ่ายเงินล่วงหน้า (ถ้ามี)(๑๑) ข้อกำหนดว่าผู้ประกวดราคาได้จะต้องวางหลักประกันสัญญาตามอัตราที่กำหนดในข้อ ๕๐(๑๒) ใบเสนอราคาให้ลงราคารวมทั้งสิ้นเป็นตัวเลขและต้องมีตัวหนังสือกำกับถ้าตัวเลขและตัวหนังสือไม่ตรงกัน ให้ถือตัวหนังสือเป็นสำคัญ(๑๓) ซองประกวดราคาต้องผนึกให้เรียบร้อยก่อนยื่นต่อเจ้าหน้าที่หรือคณะกรรมการรับซองประกวดราคา(๑๔) สถานที่ติดต่อกับแบบรูปและรายการละเอียดพร้อมทั้งแบบสัญญาในกรณีที่มีการขายให้ระบุราคาขายไว้ด้วย(๑๕) อัตราค่าปรับ(๑๖) ข้อสงวนสิทธิ์ว่า ททท.ทรงไว้ซึ่งสิทธิ์ที่จะงดซื้อหรือจ้าง หรือเลือกซื้อหรือจ้างโดยไม่จำต้องซื้อหรือจ้างจากผู้เสนอราคาต่ำสุดเสมอไปข้อ ๓๒การรับซองประกวดราคาให้กระทำได้ ๒ วิธี คือ(๑) จัดตู้ทึบหรือหีบทึบ มีช่องสำหรับสอดซองประกวดราคาไว้ ณที่ทำการของ ททท.(๒) ตั้งคณะกรรมการรับซองประกวดราคาตามข้อ ๒๐ข้อ ๓๓วิธีรับซองประกวดราคาตามข้อ ๓๒ (๑) ให้เจ้าหน้าที่พัสดุดำเนินการดังนี้(๑) ใส่กุญแจตู้หรือหีบนั้นพร้อมทั้งประทับตราก่อนเวลารับซองประกวดราคา แล้วมอบกุญแจให้หัวหน้าเจ้าหน้าที่พัสดุเป็นผู้ถือไว้(๒) รับซองประกวดราคา ลงทะเบียนซองไว้เป็นหลักฐานลงชื่อกำกับบันทึกไว้ที่หน้าซองว่าเป็นของผู้ใด(๓) ตรวจสอบหลักประกันซองร่วมกับเจ้าหน้าที่การเงิน เมื่อถูกต้องแล้วให้เจ้าหน้าที่การเงินออกใบรับให้แก่ผู้ยื่นซองไว้เป็นหลักฐาน(๔) แนะนำให้ผู้ยื่นซองนำซองไปใส่ตู้หรือหีบที่จัดไว้(๕) รับเอกสารหลักฐานต่าง ๆตามเงื่อนไขที่กำหนดในแจ้งความประกวดราคา พร้อมทั้งพัสดุตัวอย่าง แคตตาล็อคหรือแบบรูปและรายการละเอียด (ถ้ามี)(๖) เมื่อพ้นกำหนดเวลารับซองประกวดราคาแล้วให้ส่งมอบตู้หรือหีบบรรจุซองประกวดราคาและเอกสารหลักฐานต่างๆ ตาม (๕) พร้อมด้วยบันทึกรายงานรับซองประกวดราคาต่อคณะกรรมการเปิดซองประกวดราคาข้อ ๓๔คณะกรรมการรับซองประกวดราคา มีหน้าที่ดังนี้(๑) รับซองประกวดราคา ลงทะเบียนรับซองไว้เป็นหลักฐานลงชื่อกำกับซอง กับบันทึกไว้ที่หน้าซองว่าเป็นของผู้ใด(๒) ตรวจสอบหลักประกันซองร่วมกับเจ้าหน้าที่การเงินเมื่อถูกต้องแล้วให้เจ้าหน้าที่การเงินออกใบรับให้แก่ผู้ยื่นซองไว้เป็นหลักฐาน(๓) รับเอกสารหลักฐานต่าง ๆตามเงื่อนไขที่กำหนดในแจ้งความประกวดราคา พร้อมทั้งพัสดุตัวอย่าง แคตตาล็อคหรือแบบรูปและรายการละเอียด (ถ้ามี)(๔) เมื่อพ้นกำหนดเวลารับซองประกวดราคาแล้วให้ส่งมอบซองประกวดราคาทั้งหมดและเอกสารหลักฐานต่างๆ ตาม (๓) พร้อมด้วยบันทึกรายงานการรับซองประกวดราคาต่อคณะกรรมการเปิดซองประกวดราคาข้อ ๓๕เมื่อพ้นกำหนดเวลารับซองประกวดราคาแล้ว ห้ามรับซองประกวดราคา และหรือเอกสารหลักฐานต่างๆ ตามเงื่อนไขที่กำหนดในแจ้งความประกวดราคาอีก การรับซองประกวดราคาที่ส่งมาทางไปรษณีย์จะกระทำมิได้ข้อ ๓๖คณะกรรมการเปิดซองประกวดราคา มีหน้าที่ดังนี้(๑) เปิดซองประกวดราคาโดยเปิดเผยต่อหน้าผู้เข้าประกวดราคาหรือผู้แทนซึ่งมีอยู่ในขณะถึงเวลาเปิดซองแล้วจดราคาจากใบเสนอราคาทุกฉบับลงไว้ในบัญชีเปรียบเทียบราคา และให้กรรมการทุกคนลงลายมือชื่อกำกับไว้ในใบเสนอราคาบัญชีเปรียบเทียบราคาและเอกสารประกอบใบเสนอราคาที่เป็นเอกสารสำคัญ(๒) ตรวจสอบคุณสมบัติของผู้เสนอราคาใบเสนอราคา แคตตาล็อคหรือแบบรูปและรายการละเอียดแล้วคัดเลือกผู้เสนอราคาที่ถูกต้องตามเงื่อนไขในแจ้งความประกวดราคา(๓) พิจารณาคัดเลือกพัสดุหรืองานจ้างของผู้เสนอราคาที่ถูกต้องตาม(๒) ที่มีคุณภาพและคุณสมบัติเป็นประโยชน์ต่อ ททท.แล้วเสนอให้ซื้อหรือจ้างจากรายที่คัดเลือกไว้แล้วซึ่งเสนอราคาต่ำสุด และอยู่ในดุลพินิจของคณะกรรมการที่จะต่อรองราคาหรือไม่ก็ได้โดยคำนึงถึงราคาที่เจ้าหน้าที่พัสดุเสนอตามข้อ ๑๗ หรือข้อ ๑๘ เป็นเครื่องประกอบการพิจารณาถ้ามีผู้เสนอราคาเท่ากันหลายรายให้เรียกผู้เสนอราคาดังกล่าวมาขอให้เสนอราคาใหม่พร้อมกันด้วยวิธียื่นซองเสนอราคาหรือโดยวาจาถ้าปรากฏว่าราคาของผู้เสนอราคารายที่คณะกรรมการเห็นสมควรซื้อหรือจ้างสูงกว่าวงเงินที่จะซื้อหรือจ้าง ให้คณะกรรมการเปิดซองประกวดราคาดำเนินการตามข้อ ๒๘โดยอนุโลม(๔) เมื่อได้ดำเนินการไปแล้วได้ผลประการใดให้เสนอความเห็นพร้อมด้วยเอกสารที่ได้รับไว้ทั้งหมดต่อผู้ว่าการเพื่อสั่งการข้อ ๓๗เมื่อคณะกรรมการเปิดซองประกวดราคาได้ดำเนินการตามข้อ ๓๖ (๑) และ (๒) แล้ว ปรากฏว่ามีผู้เสนอราคาถูกต้องตรงตามรายการละเอียดและเงื่อนไขที่กำหนดไว้ในแจ้งความประกวดราคาเพียงรายเดียวถ้าคณะกรรมการเห็นว่ามีเหตุผลสมควรที่จะดำเนินการต่อไปโดยไม่ต้องยกเลิกการประกวดราคาครั้งนั้นให้ดำเนินการตามข้อ ๓๖ (๓) โดยอนุโลมกรณีไม่มีผู้เสนอราคา หรือมีผู้เสนอราคาแต่ไม่ถูกต้องตรงตามรายการละเอียดและเงื่อนไขที่กำหนดหรือกรณีที่คณะกรรมการเห็นว่าไม่มีเหตุผลสมควรที่จะดำเนินการตามผลการประกวดราคาให้เสนอผู้ว่าการยกเลิกการประกวดราคาครั้งนั้น หรือดำเนินการประกวดราคาใหม่หากผู้ว่าการเห็นว่าจะประกวดราคาใหม่ไม่ได้ผลดีจะสั่งให้ดำเนินการซื้อหรือจ้างโดยวิธีพิเศษตามข้อ๑๓ (๗) หรือข้อ ๑๔ (๕) แล้วแต่กรณี ก็ได้ข้อ ๓๘หลังจากการประกวดราคาแล้วแต่ยังไม่ได้ทำสัญญาหรือตกลงซื้อหรือจ้างกับผู้ประกวดราคารายใดถ้ามีความจำเป็นเพื่อประโยชน์ของ ททท.เป็นเหตุให้ต้องเปลี่ยนแปลงสาระสำคัญในรายการละเอียดหรือเงื่อนไขที่กำหนดไว้ในแจ้งความประกวดราคาให้ผู้ว่าการยกเลิกการประกวดราคาครั้งนั้นเมื่อจะมีการประกวดราคาใหม่ผู้เข้าประกวดราคาครั้งก่อนมีสิทธิ์ได้รับแบบรูปและรายการใหม่ โดยไม่ต้องเสียค่าซื้อแบบรูปและรายการ(ถ้ามี) อีกวิธีพิเศษ ข้อ ๓๙การซื้อโดยวิธีพิเศษให้ผู้ว่าการแต่งตั้งคณะกรรมการจัดซื้อโดยวิธีพิเศษขึ้น เพื่อดำเนินการดังต่อไปนี้(๑) ในกรณีเป็นพัสดุขายทอดตลาดให้ดำเนินการซื้อโดยวิธีการขายทอดตลาด ตามที่บัญญัติไว้ในประมวลกฎหมายแพ่งและพาณิชย์(๒) ในกรณีเป็นพัสดุจะขายทอดตลาด ให้ดำเนินการซื้อโดยวิธีตกลงราคา(๓) ในกรณีเป็นพัสดุที่ต้องซื้อเร่งด่วนหากล่าช้าอาจเสียหายแก่การปฏิบัติงาน ให้เชิญผู้มีอาชีพขายพัสดุนั้นโดยตรงมาเสนอราคาหากเห็นว่าราคาที่เสนอนั้นยังสูงกว่าราคาในท้องตลาด หรือราคาที่คณะกรรมการเห็นสมควรให้ต่อรองราคาลงเท่าที่จะทำได้(๔) ในกรณีเป็นพัสดุเพื่อใช้ในกิจการลับให้ปฏิบัติเช่นเดียวกับ (๓)(๕) ในกรณีเป็นพัสดุที่จำเป็นต้องซื้อโดยตรงจากต่างประเทศให้เสนอผู้ว่าการเพื่อติดต่อสั่งซื้อโดยตรงจากต่างประเทศหรือสืบราคาจากต่างประเทศแล้วเปรียบเทียบราคาในประเทศ (ถ้ามี) ส่วนการซื้อโดยผ่านองค์การระหว่างประเทศให้ติดต่อกับสำนักงานขององค์การระหว่างประเทศที่มีอยู่ในประเทศโดยตรงเว้นแต่กรณีที่ไม่มีสำนักงานในประเทศ ให้ติดต่อกับสำนักงานในต่างประเทศได้(๖) ในกรณีเป็นพัสดุที่จำเป็นต้องซื้อจากผู้ผลิตหรือผู้แทนจำหน่ายโดยตรงให้ปฏิบัติเช่นเดียวกับ (๓)(๗) ในกรณีเป็นพัสดุที่ได้ดำเนินการซื้อโดยวิธีอื่นแล้วไม่ได้ผลดีให้สืบราคาจากผู้มีอาชีพขายพัสดุนั้นโดยตรงเปรียบเทียบกับราคาของรายที่เสนอในการสอบราคาหรือประกวดราคาซึ่งถูกยกเลิกไป(ถ้ามี) หากเห็นว่าผู้เสนอราคารายที่เห็นสมควรซื้อเสนอราคาสูงกว่าราคาในท้องตลาดหรือราคาที่คณะกรรมการเห็นสมควรให้ต่อรองราคาลงเท่าที่จะทำได้(๘) ในกรณีพัสดุที่เป็นที่ดินและหรือสิ่งก่อสร้างซึ่งจำเป็นต้องซื้อเฉพาะแห่งให้เชิญเจ้าของที่ดินโดยตรงมาเสนอราคาหากเห็นว่าราคาที่เสนอนั้นยังสูงกว่าราคาในท้องตลาด หรือราคาที่คณะกรรมการเห็นสมควรซื้อให้ต่อรองราคาลงเท่าที่จะทำได้ สำหรับการซื้อที่ดินและหรือสิ่งก่อสร้างในต่างประเทศในกรณีจำเป็นจะติดต่อกับนายหน้าแทนเจ้าของที่ดินก็ได้เมื่อได้ดำเนินการไปแล้วได้ผลประการใดให้คณะกรรมการเสนอรายงานพร้อมด้วยความเห็นต่อผู้ว่าการเพื่อสั่งการต่อไปข้อ ๔๐การจ้างโดยวิธีพิเศษให้ผู้ว่าการแต่งตั้งคณะกรรมการจัดจ้างโดยวิธีพิเศษขึ้นเพื่อดำเนินการดังต่อไปนี้(๑) การจ้างโดยวิธีพิเศษตามข้อ ๑๔ (๑) (๒) (๓) และ (๔)ให้เชิญผู้มีอาชีพรับจ้างทำงานนั้นโดยตรงมาเสนอราคาหากเห็นว่าราคาที่เสนอนั้นยังสูงกว่าราคาในท้องถิ่นหรือราคาที่ประมาณได้หรือราคาที่คณะกรรมการเห็นสมควรจ้างให้ต่อรองราคาเท่าที่จะทำได้(๒) การจ้างโดยวิธีพิเศษตามข้อ ๑๔ (๕)ให้สืบราคาจากผู้มีอาชีพรับจ้างทำงานนั้นโดยตรงเปรียบเทียบกับราคาของรายที่เสนอในการสอบราคาหรือประกวดราคาซึ่งถูกยกเลิกไป(ถ้ามี) หากเห็นว่าผู้เสนอราคารายที่เห็นสมควรจ้าง เสนอราคาสูงกว่าในท้องถิ่นหรือราคาที่ประมาณได้ หรือราคาที่คณะกรรมการเห็นสมควรจ้างให้ต่อรองราคาลงเท่าที่จะทำได้เมื่อได้ดำเนินการไปแล้วได้ผลประการใดให้คณะกรรมการเสนอรายงานพร้อมด้วยความเห็นต่อผู้ว่าการเพื่อสั่งการต่อไปวิธีกรณีพิเศษ ข้อ ๔๑ การดำเนินการซื้อหรือจ้างโดยวิธีกรณีพิเศษให้ผู้ว่าการสั่งซื้อหรือสั่งจ้างจากส่วนราชการ หน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจตามข้อ ๑๖ ได้โดยตรง เว้นแต่การซื้อหรือจ้างซึ่งมีราคาไม่เกิน ๒๐,๐๐๐บาทให้เจ้าหน้าที่พัสดุจัดซื้อหรือจ้างได้ภายในวงเงินที่ได้รับความเห็นชอบจากผู้ว่าการตามข้อ๑๙การตรวจรับพัสดุ ข้อ ๔๒คณะกรรมการตรวจรับพัสดุที่ซื้อมีหน้าที่ดังนี้(๑) ตรวจรับพัสดุ ณ ที่ทำการของ ททท. หรือที่ใช้พัสดุนั้นหรือสถานที่ซึ่งกำหนดไว้ในสัญญาการตรวจรับพัสดุ ณ สถานที่อื่นในกรณีที่ไม่มีสัญญาหรือข้อตกลงเป็นหนังสือจะต้องได้รับอนุมัติจากผู้ซื้อก่อน(๒) ตรวจนับพัสดุที่ซื้อว่าถูกต้องครบถ้วนตามหลักฐานที่ตกลงกันไว้หรือไม่ในกรณีที่มีการทดลองหรือตรวจสอบในทางเทคนิคหรือทางวิทยาศาสตร์จะเชิญผู้ชำนาญการหรือผู้ทรงคุณวุฒิเกี่ยวกับพัสดุนั้นมาให้คำปรึกษาหรือส่งพัสดุนั้นไปทดลองหรือตรวจสอบ ณ สถานที่ของผู้ชำนาญการหรือผู้ทรงคุณวุฒินั้นๆ ก็ได้(๓) โดยปกติให้ตรวจรับพัสดุในวันที่ผู้ขายนำพัสดุมาส่งและให้ทำการตรวจรับให้เสร็จสิ้นไปโดยเร็วที่สุด(๔) เมื่อตรวจถูกต้องครบถ้วนแล้วให้รับพัสดุไว้และถือว่าผู้ขายได้ส่งมอบพัสดุถูกต้องครบถ้วนตั้งแต่วันที่ผู้ขายนำพัสดุนั้นมาส่งแล้วมอบแก่เจ้าหน้าที่พัสดุพร้อมกับทำใบตรวจรับโดยลงชื่อไว้เป็นหลักฐานอย่างน้อยสองฉบับ มอบแก่ผู้ขาย ๑ ฉบับ และเจ้าหน้าที่พัสดุ๑ ฉบับ เพื่อทำการเบิกจ่ายเงินและรายงานให้ผู้ซื้อทราบ(๕) ในกรณีที่ผู้ขายส่งมอบพัสดุถูกต้องแต่ไม่ครบจำนวนหรือส่งมอบครบจำนวนแต่ไม่ถูกต้องทั้งหมด ถ้าสัญญามิได้กำหนดไว้เป็นอย่างอื่นให้ตรวจรับไว้เฉพาะจำนวนที่ถูกต้อง โดยถือปฏิบัติตาม (๔) และให้รีบรายงานผู้ซื้อเพื่อแจ้งให้ผู้ขายทราบภายใน๓ วันทำการ นับแต่วันที่ตรวจพบ แต่ทั้งนี้ไม่ตัดสิทธิ์ของททท. ที่จะปรับผู้ขายในจำนวนที่ส่งมอบไม่ครบถ้วนหรือไม่ถูกต้องนั้น(๖) การตรวจรับพัสดุที่ประกอบกันเป็นชุดหรือเป็นหน่วยถ้าขาดส่วนประกอบอย่างใดอย่างหนึ่งไปแล้วจะไม่สามารถใช้การได้โดยสมบูรณ์ให้ถือว่าผู้ขายมิได้ส่งมอบพัสดุนั้นและให้รีบรายงานผู้ซื้อเพื่อแจ้งให้ผู้ขายทรายภายใน ๓ วันทำการ นับแต่วันที่ตรวจพบ(๗)ถ้ากรรมการตรวจรับพัสดุบางคนไม่ยอมรับพัสดุโดยทำความเห็นแย้งไว้ให้เสนอผู้ซื้อเพื่อพิจารณาสั่งการถ้าผู้ซื้อสั่งการให้รับพัสดุนั้นได้ จึงดำเนินการตาม (๔) หรือ ๕ แล้วแต่กรณีการตรวจการจ้าง ข้อ ๔๓คณะกรรมการตรวจการจ้างมีหน้าที่ดังนี้(๑) ตรวจและควบคุมงานให้เป็นไปตามแบบรูปรายการละเอียดและข้อกำหนดในสัญญาถ้าผู้รับจ้างขัดขืนไม่ปฏิบัติตามก็สั่งให้หยุดงานนั้นเฉพาะส่วนหนึ่งส่วนใดหรือทั้งหมดแล้วแต่กรณี ไว้ก่อนจนกว่าผู้รับจ้างจะยอมปฏิบัติให้ถูกต้องหากมีปัญหาเกิดขึ้นในกรณีที่แบบรูปรายการละเอียดหรือข้อกำหนดในสัญญามีข้อความขัดกันหรือเป็นที่คาดหมายได้ว่าถึงแม้งานนั้นจะได้เป็นไปตามแบบรูปรายการละเอียดหรือข้อกำหนดในสัญญา แต่เมื่อสำเร็จลงแล้วจะไม่มั่นคงแข็งแรงจะสั่งให้พักงานนั้นไว้ก่อน แล้วรายงานผู้ว่าจ้างเพื่อพิจารณาสั่งการต่อไปในการดำเนินการตามวรรคหนึ่งให้จดบันทึกการปฏิบัติงานของผู้รับจ้างและเหตุการณ์แวดล้อมเป็นรายวันบันทึกดังกล่าวต้องเก็บรักษาไว้เพื่อมอบให้แก่ผู้ว่าจ้างเมื่อเสร็จงานแต่ละงวดโดยถือว่าเป็นเอกสารสำคัญเพื่อประกอบการตรวจสอบของผู้มีหน้าที่(๒) ควบคุมดูแลการปฏิบัติงานของผู้ควบคุมงาน(๓) ตรวจผลการปฏิบัติงานของผู้รับจ้างตามสัญญาเช่นวันกำหนดลงมือทำงาน วันถึงกำหนดส่งมอบงานแต่ละงวด แล้วรายงานให้ผู้ว่าจ้างทราบ(๔) โดยปกติให้ตรวจผลงานที่ผู้รับจ้างส่งมอบภายใน ๓วันทำการ นับแต่วันที่ประธานกรรมการตรวจการจ้างได้รับทราบการส่งมอบงานและให้ทำการตรวจรับให้เสร็จสิ้นไปโดยเร็วที่สุด(๕) เมื่อตรวจเห็นเป็นการถูกต้องครบถ้วนเป็นไปตามแบบรูปรายการละเอียดและข้อกำหนดในสัญญาแล้วให้ถือว่าผู้รับจ้างได้ส่งมอบงานครบถ้วนตั้งแต่วันที่ผู้รับจ้างส่งงานจ้างนั้นและให้ทำใบรับรองผลการปฏิบัติงานทั้งหมดหรือเฉพาะงวด แล้วแต่กรณีโดยลงชื่อไว้เป็นหลักฐานอย่างน้อย ๒ ฉบับ มอบให้แก่ผู้รับจ้าง ๑ ฉบับและเจ้าหน้าที่พัสดุ ๑ ฉบับ แล้วรายงานให้ผู้ว่าจ้างทราบในกรณีที่เห็นว่าผลงานที่ส่งมอบทั้งหมดหรืองวดใดก็ตามไม่เป็นไปตามแบบรูปรายการละเอียดและข้อกำหนดในสัญญาให้รายงานผู้ว่าจ้างเพื่อทราบหรือสั่งการ แล้วแต่กรณี(๖) ในกรณีที่กรรมการตรวจการจ้างบางคนไม่ยอมรับงานโดยทำความเห็นแย้งไว้ให้เสนอผู้ว่าจ้างเพื่อพิจารณาสั่งการข้อ ๔๔งานจ้างใดที่ผู้ว่าการเห็นความจำเป็นต้องมีผู้ควบคุมงานโดยเฉพาะหรือในกรณีที่คณะกรรมการตรวจการจ้างรายงานว่า ไม่สามารถจะไปควบคุมงานโดยใกล้ชิดได้ให้แต่งตั้งผู้ควบคุมงานขึ้นจากพนักงานซึ่งผู้ว่าการเห็นสมควรหรือจะแต่งตั้งจากข้าราชการของหน่วยงานที่มีหน้าที่เกี่ยวข้องกับการออกแบบนั้นตามที่ได้รับความยินยอมจากหัวหน้าส่วนราชการของข้าราชการผู้นั้นแล้วก็ได้การจ้างเอกชนเป็นผู้ควบคุมงานจะต้องถือปฏิบัติตามระเบียบของทางราชการที่เกี่ยวข้องด้วยข้อ ๔๕ให้ผู้ควบคุมงานรับหน้าที่แทนคณะกรรมการตรวจการจ้างตามข้อ ๔๓ (๑)และให้รายงานผลการดำเนินงานต่อคณะกรรมการตรวจการจ้างทุกสัปดาห์อำนาจในการสั่งซื้อหรือสั่งจ้าง ข้อ ๔๖การสั่งซื้อหรือสั่งจ้างครั้งหนึ่ง นอกจากวิธีพิเศษและวิธีกรณีพิเศษให้เป็นอำนาจของผู้ดำรงตำแหน่งและภายในวงเงินดังต่อไปนี้(๑) ผู้ว่าการ ไม่เกิน ๘,๐๐๐,๐๐๐ บาท(๒) ประธานกรรมการ ททท. เกินกว่า ๘,๐๐๐,๐๐๐ บาท แต่ไม่เกิน ๓๒,๐๐๐,๐๐๐บาท(๓) คณะกรรมการ ททท. เกินกว่า ๓๒,๐๐๐,๐๐๐ บาทข้อ ๔๗การสั่งซื้อหรือสั่งจ้างโดยวิธีพิเศษครั้งหนึ่ง ให้เป็นอำนาจของผู้ดำรงตำแหน่งและภายในวงเงินดังต่อไปนี้(๑) ผู้ว่าการ ไม่เกิน ๔,๐๐๐,๐๐๐ บาท(๒) ประธานกรรมการ ททท. เกินกว่า ๔,๐๐๐,๐๐๐ บาท แต่ไม่เกิน ๑๖,๐๐๐,๐๐๐บาท(๓) คณะกรรมการ ททท. เกินกว่า ๑๖,๐๐๐,๐๐๐ บาทข้อ ๔๘ การสั่งซื้อหรือสั่งจ้างโดยวิธีกรณีพิเศษให้ผู้ว่าการสั่งซื้อหรือสั่งจ้างโดยไม่จำกัดวงเงินหลักประกัน ข้อ ๔๙หลักประกันซองหรือหลักประกันสัญญาให้ใช้หลักประกันอย่างหนึ่งอย่างใดดังต่อไปนี้(๑) เงินสด(๒) เช็คที่ธนาคารรับรอง หรือเช็คที่ธนาคารเซ็นสั่งจ่ายซึ่งเป็นเช็คลงวันที่ที่ใช้เช็คนั้นชำระต่อเจ้าหน้าที่หรือก่อนวันนั้นไม่เกิน ๓วันทำการ(๓) หนังสือค้ำประกันของธนาคารภายในประเทศ(๔) พันธบัตรรัฐบาลไทยข้อ ๕๐หลักประกันดังกล่าวในข้อ ๔๙ ให้เรียกไว้ตามอัตราดังนี้(๑) หลักประกันซอง ให้กำหนดมูลค่าเป็นจำนวนเงินตายตัวในอัตราไม่ต่ำกว่าร้อยละห้า แต่ไม่เกินร้อยละสิบของวงเงินค่าพัสดุที่จะซื้อหรือจ้าง(๒) หลักประกันสัญญาให้กำหนดมูลค่าในอัตราไม่ต่ำกว่าร้อยละห้า แต่ไม่เกินร้อยละสิบของราคาพัสดุที่ตกลงซื้อหรือจ้างในการทำสัญญาจัดหาพัสดุที่มีระยะเวลาผูกพันตามสัญญาเกินกว่า๑ ปี และพัสดุนั้นไม่ต้องมีการประกันเพื่อความชำรุดบกพร่อง เช่นพัสดุใช้สิ้นเปลือง ให้กำหนดหลักประกันได้ไม่ต่ำกว่าร้อยละห้า แต่ไม่เกินร้อยละสิบของราคาพัสดุที่ส่งมอบในแต่ละปีของสัญญา โดยให้ถือว่าหลักประกันนี้เป็นการค้ำประกันตลอดอายุสัญญาและหากในปีต่อไปราคาพัสดุที่ส่งมอบแตกต่างไปจากราคาในรอบปีก่อนให้ปรับปรุงหลักประกันตามอัตราส่วนที่เปลี่ยนแปลงไปนั้นก่อนครบรอบปีในกรณีที่หลักประกันต้องปรับปรุงในทางที่เพิ่มขึ้นและผู้ขายไม่นำหลักประกันมาเพิ่มให้ครบจำนวนภายใน ๑๕ วัน ก่อนการส่งมอบพัสดุงวดสุดท้ายของปีนั้นให้ ททท. หักจากเงินค่าพัสดุงวดสุดท้ายของปีนั้นที่ ททท. จะต้องจ่ายให้เป็นหลักประกันส่วนที่เพิ่มขึ้นการกำหนดหลักประกันตามความในวรรคสองจะต้องระบุไว้เป็นเงื่อนไขในแจ้งความและในสัญญาด้วยข้อ ๕๑ ให้ททท. คืนหลักประกันให้แก่ผู้เสนอราคา หรือผู้ขายหรือผู้รับจ้าง แล้วแต่กรณีโดยเร็วอย่างช้าไม่เกิน ๓๐ วัน นับแต่วันที่บุคคลดังกล่าวพ้นจากข้อผูกพันแล้วการซื้อหรือจ้างที่ไม่ต้องมีหลักประกันเพื่อความชำรุดบกพร่องให้คืนหลักประกันให้แก่ผู้ขายหรือผู้รับจ้างตามอัตราส่วนของพัสดุซึ่ง ททท.ได้รับมอบไว้แล้ว แต่ทั้งนี้จะต้องระบุไว้เป็นเงื่อนไขในแจ้งความและในสัญญาด้วยข้อ ๕๒ ในกรณีที่ส่วนราชการหรือรัฐวิสาหกิจเป็นผู้เสนอราคาหรือเป็นผู้ขายหรือเป็นผู้รับจ้าง ไม่ต้องวางหลักประกันการจ่ายเงินล่างหน้า ข้อ ๕๓การจ่ายเงินค่าพัสดุหรือค่าจ้างล่วงหน้าให้แก่ผู้ขายหรือผู้รับจ้างจะกระทำมิได้เว้นแต่ผู้ว่าการเห็นว่ามีความจำเป็นจะต้องจ่ายให้กระทำได้ในกรณีดังต่อไปนี้(๑) การซื้อหรือจ้างจากส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจจ่ายได้ไม่เกินร้อยละห้าสิบของราคาซื้อหรือราคาจ้าง(๒) การซื้อพัสดุจากต่างประเทศโดยดำเนินการผ่านองค์การระหว่างประเทศ ให้จ่ายได้ตามที่ตกลงกับองค์การระหว่างประเทศ(๓) การบอกรับวารสารไม่เกินหนึ่งปีและราคาไม่เกินวารสารละ ๑๐,๐๐๐บาท จ่ายได้เท่าที่จ่ายจริงกรณีนอกเหนือจากนี้ให้ขอรับความเห็นชอบจากประธานกรรมการ ททท.(๔) การซื้อหรือจ้างโดยวิธีสอบราคาหรือประกวดราคาจ่ายได้ไม่เกินร้อยละยี่สิบห้าของราคาซื้อหรือราคาจ้างแต่ทั้งนี้ต้องกำหนดอัตราค่าพัสดุหรือค่าจ้างที่จะจ่ายล่วงหน้าไว้เป็นเงื่อนไขในแจ้งความด้วย(๕) การซื้อหรือจ้างโดยวิธีพิเศษให้จ่ายได้ไม่เกินร้อยละยี่สิบห้าของราคาซื้อหรือราคาจ้างการจ่ายเงินให้แก่ผู้ขายหรือผู้รับจ้างตามแบบธรรมเนียมการค้าระหว่างประเทศโดยเปิดเลตเตอร์ออฟเครคิต หรือโดยวิธีใช้ดร๊าฟท์กรณีที่วงเงินไม่เกิน ๒๐,๐๐๐ บาทให้กระทำได้โดยไม่ถือว่าเป็นการจ่ายเงินล่วงหน้าข้อ ๕๔การจ่ายเงินค่าพัสดุหรือค่าจ้างล่วงหน้าตามข้อ ๕๓ (๑) (๒) และ (๓)ไม่ต้องเรียกหลักประกันส่วนการจ่ายเงินค่าพัสดุหรือค่าจ้างล่วงหน้าตามข้อ ๕๓ (๔)และ (๕) ผู้ขายหรือผู้รับจ้างจะต้องจัดให้ธนาคารในประเทศธนาคารหนึ่งหรือหลายธนาคารเป็นผู้ค้ำประกันเงินที่รับล่วงหน้าไปนั้นการทำสัญญาซื้อขายและสัญญาจ้าง ข้อ ๕๕การซื้อหรือการจ้างให้ทำสัญญาเป็นหนังสือตามตัวอย่างท้ายข้อบังคับนี้เว้นแต่ในกรณีดังต่อไปนี้ จะทำข้อตกลงเป็นหนังสือไว้ต่อกันก็ได้โดยให้อยู่ในดุลพินิจของผู้ซื้อหรือผู้ว่าจ้าง(๑) การซื้อหรือจ้างที่ผู้ขายหรือผู้รับจ้างสามารถส่งมอบพัสดุได้ครบถ้วนภายในห้าวันทำการนับตั้งแต่วันถัดจากวันตกลงซื้อขายหรือจ้าง(๒) การซื้อหรือจ้างโดยวิธีกรณีพิเศษ(๓) การซื้อโดยวิธีพิเศษตามข้อ ๑๓ (๑) (๒) (๓) (๔) และ (๕)(๔) การจ้างโดยวิธีพิเศษตามข้อ ๑๔ (๑) (๒) (๓) และ (๔) สำหรับการซื้อที่ผู้ขายสามารถส่งมอบพัสดุได้ทันทีหรือการซื้อหรือการจ้างซึ่งมีราคาไม่เกิน ๒๐,๐๐๐ บาทจะไม่ทำข้อตกลงเป็นหนังสือไว้ต่อกันก็ได้ข้อ ๕๖การทำสัญญาหรือข้อตกลงเป็นหนังสือสำหรับการซื้อให้กำหนดค่าปรับเป็นรายวันในอัตราตายตัวระหว่างร้อยละ ๐.๑๐ - ๐.๒๐ ของราคาพัสดุที่ยังไม่ได้รับมอบส่วนการจ้างให้กำหนดค่าปรับเป็นรายวัน เป็นจำนวนตายตัวในอัตราระหว่างร้อยละ ๐.๐๑ -๐.๑๐ ของราคางานจ้างนั้น แต่จะต้องไม่ต่ำกว่าวันละ ๑๐๐ บาทการกำหนดค่าปรับตามวรรคหนึ่งในอัตราหรือเป็นจำนวนเงินตายตัวเท่าใดให้อยู่ในดุลพินิจของผู้ว่าการในกรณีการซื้อสิ่งของที่ประกอบกันเป็นชุดถ้าขาดส่วนประกอบส่วนหนึ่งส่วนใดไปแล้ว จะไม่สามารถใช้การได้โดยสมบูรณ์แม้ผู้ขายจะส่งมอบสิ่งของภายในกำหนดตามสัญญาแต่ยังขาดส่วนประกอบบางส่วนต่อมาได้ส่งมอบส่วนประกอบที่ยังขาดนั้นเกินกำหนดสัญญาให้ถือว่าไม่ได้ส่งมอบสิ่งของนั้นเลยให้ปรับเต็มราคาของทั้งชุดในกรณีการซื้อสิ่งของที่คิดราคารวมทั้งค่าติดตั้งหรือทดลองด้วยถ้าติดตั้งหรือทดลองเกินกว่ากำหนดตามสัญญาเป็นจำนวนวันเท่าใดให้ปรับเป็นรายวันในอัตราที่กำหนดของราคาทั้งหมดเมื่อครบกำหนดส่งมอบพัสดุหรืองานจ้างตามสัญญาให้รีบแจ้งสงวนสิทธิ์การเรียกค่าปรับตามสัญญาให้ผู้ขายหรือผู้รับจ้างทราบข้อ ๕๗การทำสัญญารายใดถ้าจำเป็นต้องมีข้อความหรือรายการแตกต่างไปจากตัวอย่างสัญญาท้ายข้อบังคับนี้โดยมีสาระสำคัญตามที่กำหนดไว้ในตัวอย่างสัญญาและไม่ทำให้ ททท.เสียเปรียบก็ให้กระทำได้ เว้นแต่ผู้ซื้อหรือผู้ว่าจ้างเห็นว่าจะมีปัญหาในทางเสียเปรียบหรือไม่รัดกุมพอก็ให้ส่งร่างสัญญานั้นไปให้กรมอัยการพิจารณาก่อนในกรณีที่ไม่อาจทำสัญญาตามตัวอย่างท้ายข้อบังคับนี้ได้และจำเป็นต้องร่างสัญญาขึ้นใหม่ต้องส่งร่างสัญญานั้นให้กรมอัยการพิจารณาก่อนเว้นแต่การทำสัญญาตามแบบที่เคยผ่านการพิจารณาของกรมอัยการมาแล้วในกรณีจำเป็นต้องทำสัญญาเป็นภาษาต่างประเทศให้ทำเป็นภาษาอังกฤษแต่ต้องมีคำแปลเป็นภาษาไทยไว้ด้วยการทำสัญญาของสำนักงานสาขาในต่างประเทศจะทำเป็นภาษาอังกฤษหรือภาษาที่สำนักงานสาขานั้นตั้งอยู่โดยผ่านการพิจารณาของกองนิติการก็ได้ข้อ ๕๘สัญญาหรือข้อตกลงเป็นหนังสือที่ได้ลงนามแล้วจะแก้ไขเปลี่ยนแปลงมิได้เว้นแต่การแก้ไขนั้นจะเป็นความจำเป็นเพื่อประโยชน์ของ ททท.หรือไม่ทำให้ ททท. ต้องเสียประโยชน์ ให้อยู่ในอำนาจของผู้ว่าการที่จะพิจารณาอนุมัติให้แก้ไขเปลี่ยนแปลงได้การแก้ไขเปลี่ยนแปลงสัญญาหรือข้อตกลงที่ได้ลงนามแล้วตามวรรคหนึ่งในกรณีที่ต้องเพิ่มวงเงินให้อยู่ในอำนาจของประธานกรรมการ ททท. ที่จะพิจารณาอนุมัติให้แก้ไขเปลี่ยนแปลงได้แต่ทั้งนี้จะต้องขอทำความตกลงกับหน่วยงานที่เกี่ยวข้องตามระเบียบปฏิบัติด้วยการดำเนินการตามวรรคหนึ่งและวรรคสองสำหรับการซื้อหรือจ้างที่เกี่ยวกับความมั่นคงแข็งแรงของสิ่งก่อสร้างหรืองานเทคนิคเฉพาะอย่างจะต้องได้รับการรับรองจากวิศวกร สถาปนิก และวิศวกรผู้ชำนาญการหรือผู้ทรงคุณวุฒิซึ่งรับผิดชอบหรือสามารถรับรองในแบบและรายการของงานก่อสร้างหรืองานเทคนิคเฉพาะอย่างแล้วแต่กรณี ด้วยข้อ ๕๙การต่ออายุสัญญาสำหรับวงเงินสั่งซื้อหรือสั่งจ้างซึ่งอยู่ในอำนาจของผู้ว่าการ ให้ผู้ว่าการเป็นผู้อนุญาตส่วนที่เกินจากนั้นให้ประธานกรรมการ ททท. เป็นผู้อนุญาตการต่ออายุสัญญาโดยงดหรือลดค่าปรับให้แก่ผู้ขายหรือผู้รับจ้างจะกระทำได้เฉพาะกรณีเป็นเหตุสุดวิสัย หรือเป็นเพราะความผิดหรือความบกพร่องของฝ่ายททท.ข้อ ๖๐ให้ผู้ว่าการส่งสำเนาสัญญาซึ่งมีมูลค่าตั้งแต่ห้าแสนบาทขึ้นไปให้สำนักงานคณะกรรมการตรวจเงินแผ่นดินภายใน ๑๕ วัน นับแต่วันทำสัญญาการลงโทษผู้ทิ้งงาน ข้อ ๖๑ผู้ที่เสนอราคาในการสอบราคาหรือประกวดราคา ซึ่งได้รับการคัดเลือกแล้วไม่ยอมมาทำสัญญาหรือข้อตกลงภายในเวลาที่ ททท. กำหนดหรือผู้ขายหรือผู้รับจ้างไม่ปฏิบัติตามสัญญาหรือข้อตกลงนั้นโดยไม่มีเหตุผลอันสมควรให้ผู้ว่าการเสนอประธานกรรมการ ททท. เพื่อพิจารณา เมื่อประธานกรรมการ ททท.พิจารณาชี้ขาดว่าผู้ใดไม่ปฏิบัติตามข้อผูกพันของ ททท. แล้วผู้นั้นได้ชื่อว่าเป็นผู้ทิ้งงานขายหรืองานจ้าง แล้วแต่กรณีให้ผู้ว่าการส่งชื่อผู้ทิ้งงานไปให้สำนักนายกรัฐมนตรีและหน่วยงานต่างๆ ของ ททท. ทราบโดยเร็วห้ามซื้อหรือจ้างผู้ทิ้งงานของ ททท.หรือผู้ทิ้งงานของทางราชการ เว้นแต่ประธานกรรมการ ททท. หรือผู้รักษาการตามระเบียบสำนักนายกรัฐมนตรีว่าด้วยพัสดุพ.ศ. ๒๕๒๑ จะสั่งเปลี่ยนแปลงเป็นอย่างอื่น แล้วแต่กรณีส่วนที่ ๒การจัดทำเอง ข้อ ๖๒ในการจัดทำเอง ให้ผู้ว่าการแต่งตั้งผู้ควบคุมรับผิดชอบในการจัดทำเองนั้นและแต่งตั้งคณะกรรมการตรวจการปฏิบัติงาน โดยมีคุณสมบัติและหน้าที่เช่นเดียวกับคณะกรรมการตรวจการจ้างส่วนที่ ๓การแลกเปลี่ยน ข้อ ๖๓การแลกเปลี่ยนพัสดุจะกระทำมิได้เว้นแต่ในกรณีที่ผู้ว่าการเห็นว่ามีความจำเป็น และให้กระทำได้เฉพาะการแลกเปลี่ยนครุภัณฑ์กับครุภัณฑ์วัสดุกับวัสดุ ตามหลักเกณฑ์ดังนี้(๑) การแลกเปลี่ยนครุภัณฑ์กับครุภัณฑ์ประเภทและชนิดเดียวกันให้เป็นอำนาจของผู้ว่าการ(๒) การแลกเปลี่ยนครุภัณฑ์กับครุภัณฑ์ต่างประเภทหรือต่างชนิดกันต้องได้รับความเห็นชอบจากประธานกรรมการ ททท. ก่อน(๓) การแลกเปลี่ยนวัสดุกับวัสดุ ให้เป็นอำนาจของผู้ว่าการข้อ ๖๔ในกรณีต้องมีการแลกเปลี่ยนพัสดุให้เจ้าหน้าที่พัสดุรายงานผู้ว่าการเพื่อพิจารณาสั่งการ โดยให้รายงานตามรายการดังต่อไปนี้(๑) เหตุผลและความจำเป็นที่ต้องแลกเปลี่ยน(๒) รายละเอียดของพัสดุที่จะนำไปแลกเปลี่ยน(๓) ราคาที่ซื้อหรือได้มาของพัสดุที่จะนำไปแลกเปลี่ยนและราคาที่จะแลกเปลี่ยนได้โดยประมาณ(๔) พัสดุที่จะรับแลกเปลี่ยนและให้ระบุว่าจะแลกเปลี่ยนกับส่วนราชการ หน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นรัฐวิสาหกิจ หรือเอกชน(๕) ข้อเสนออื่นๆ (ถ้ามี)ในกรณีที่จะแลกเปลี่ยนกับเอกชนให้ระบุวิธีที่จะแลกเปลี่ยนพร้อมทั้งเหตุผล โดยเสนอให้นำวิธีการซื้อมาใช้โดยอนุโลมเว้นแต่การแลกเปลี่ยนพัสดุที่จะนำไปแลกเปลี่ยนครั้งหนึ่งซึ่งมีราคาซื้อหรือได้มารวมกันไม่เกิน๑๐๐,๐๐๐ บาท จะเสนอให้ใช้วิธีการลงราคาก็ได้ข้อ ๖๕ การแลกเปลี่ยนพัสดุกับเอกชนให้ผู้ว่าการแต่งตั้งคณะกรรมการขึ้นคณะหนึ่งหรือหลายคณะตามความจำเป็นโดยถือปฏิบัติตามข้อ ๒๑ ข้อ ๒๒ หรือข้อ ๒๓ แล้วแต่กรณี โดยอนุโลมให้คณะกรรมการมีหน้าที่ดังนี้(๑) ตรวจสอบและประเมินราคาพัสดุที่ต้องการแลกเปลี่ยนตามสภาพปัจจุบันของพัสดุนั้น(๒) ตรวจสอบรายละเอียดพัสดุที่จะได้รับจากการแลกเปลี่ยนว่าเป็นของใหม่ที่ยังไม่เคยใช้งานมาก่อนเว้นแต่พัสดุเก่าที่จะได้รับจากการเปลี่ยนแปลงนั้นจะเป็นความจำเป็นเพื่อประโยชน์ของ ททท. หรือไม่ทำให้ ททท. ต้องเสียประโยชน์(๓) เปรียบเทียบราคาพัสดุที่จะแลกเปลี่ยนกันโดยพิจารณาจากราคาที่ประเมินตาม (๑) และราคาพัสดุที่จะได้รับจากการแลกเปลี่ยนซึ่งถือตามราคาในท้องตลาดโดยทั่วไป(๔) ต่อรองกับผู้เสนอราคารายที่คณะกรรมการเห็นสมควรแลกเปลี่ยน(๕) เสนอความเห็นต่อผู้ว่าการเพื่อพิจารณาสั่งการ(๖) เมื่อผู้ว่าการสั่งการให้มีการแลกเปลี่ยนแล้วให้จัดทำสัญญาแลกเปลี่ยนตามตัวอย่างท้ายข้อบังคับนี้ในกรณีที่ไม่อาทำสัญญาแลกเปลี่ยนตามตัวอย่างท้ายข้อบังคับได้ให้นำความในข้อ ๕๗ มาใช้โดยอนุโลม(๗) ตรวจรับพัสดุโดยปฏิบัติตามข้อ ๔๒ โดยอนุโลมข้อ ๖๖ในกรณีได้รับเงินจากการแลกเปลี่ยนพัสดุ ให้ปฏิบัติตาม(๑) ถ้าพัสดุนั้นจัดหาโดยเงินงบประมาณรายจ่ายทั้งหมดหรือบางส่วนให้นำส่งเข้าบัญชีเงินงบประมาณ(๒) ถ้าพัสดุนั้นจัดหาโดยเงินรายได้ให้นำส่งเข้าบัญชีเงินรายได้ข้อ ๖๗ การแลกเปลี่ยนพัสดุกับส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่น หรือรัฐวิสาหกิจอยู่ในดุลพินิจของผู้ว่าการกับหัวหน้าหน่วยงานนั้น ๆ ที่จะตกลงกันส่วนที่ ๔การเช่า ข้อ ๖๘การเช่าพัสดุ นอกจากการเช่าอสังหาริมทรัพย์ตามหลักเกณฑ์ที่กำหนดไว้ในหมวดนี้ให้นำข้อกำหนดเกี่ยวกับการซื้อมาใช้โดยอนุโลมในกรณีที่มีความจำเป็นต้องจ่ายเงินค่าเช่าล่วงหน้าในการเช่าอสังหาริมทรัพย์และสังหาริมทรัพย์ ให้กระทำได้เฉพาะกรณีการเช่าซึ่งมีระยะเวลาไม่เกิน ๓ ปีตามหลักเกณฑ์ดังต่อไปนี้(๑) การเช่าจากหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจ จ่ายได้ไม่เกินร้อยละห้าสิบของค่าเช่าทั้งสัญญา(๒) การเช่าจากเอกชนจ่ายได้ไม่เกินร้อยละยี่สิบของค่าเช่าทั้งสัญญาการจ่ายเงินค่าเช่าล่วงหน้านอกเหนือจากหลักเกณฑ์ข้างต้นต้องได้รับความเห็นชอบจากประธานกรรมการ ททท. ก่อนการเช่าอสังหาริมทรัพย์ ข้อ ๖๙การเช่าอสังหาริมทรัพย์ ให้กระทำได้ในกรณีดังต่อไปนี้(๑) เช่าที่ดินเพื่อใช้ประโยชน์ในกิจการของ ททท.(๒) เช่าสถานที่เพื่อใช้เป็นที่ทำการ(๓) เช่าสถานที่เพื่อใช้เป็นที่พัก(๔) เช่าสถานที่เพื่อใช้เป็นที่เก็บพัสดุการเช่าให้ดำเนินการโดยวิธีตกลงราคาข้อ ๗๐ก่อนดำเนินการเช่าให้เจ้าหน้าที่พัสดุทำรายงานเสนอผู้ว่าการตามรายการดังต่อไปนี้(๑) เหตุผลความจำเป็นที่จะต้องเช่า(๒) ราคาค่าเช่าที่ผู้ให้เช่าเสนอ(๓) รายละเอียดของอสังหาริมทรัพย์ที่จะเช่า เช่น สภาพของสถานที่บริเวณที่ต้องการใช้พร้อมทั้งภาพถ่าย (ถ้ามี) และราคาค่าเช่าครั้งหลังสุด เป็นต้น(๔) อัตราค่าเช่าของอสังหาริมทรัพย์ซึ่งมีขนาดและสภาพใกล้เคียงกับที่จะเช่า (ถ้ามี)ข้อ ๗๑อสังหาริมทรัพย์ซึ่งมีอัตราค่าเช่ารวมทั้งค่าบริการอื่นเกี่ยวกับการเช่าตามที่จะกำหนดไว้ในสัญญาไม่เกินเดือนละ๕๐,๐๐๐ บาท ให้ผู้ว่าการเป็นผู้พิจารณาอนุมัติ ถ้าเกินกว่าเดือนละ ๕๐,๐๐๐ บาท ต้องได้รับความเห็นชอบจากคณะกรรมการททท. ก่อนการทำสัญญาเช่า ข้อ ๗๒การเช่าให้ทำสัญญาหรือข้อตกลงเป็นหนังสือไว้ต่อกันและให้อยู่ในดุลพินิจของผู้ว่าการที่จะดำเนินการในเรื่องเงื่อนไขของสัญญาหรือข้อตกลงได้เองเว้นแต่กรณีการเช่าที่ ททท. ต้องเสียเงินอื่นใดนอกจากค่าเช่าหรือในกรณีที่ผู้ว่าการเห็นว่าจะมีปัญหาในทางเสียเปรียบหรือไม่รัดกุมพอให้ส่งร่างสัญญาให้กรมอัยการพิจารณาก่อนและในกรณีที่จะต้องจดทะเบียนต่อพนักงานเจ้าหน้าที่ ให้ดำเนินการตามกฎหมายด้วยหมวด ๓การควบคุมและการจำหน่ายพัสดุ ส่วนที่ ๑การให้ยืม ข้อ ๗๓การให้ยืมหรือนำพัสดุไปใช้ในกิจการซึ่งมิใช่เพื่อประโยชน์ของ ททท.จะกระทำมิได้ข้อ ๗๔ การให้ยืมพัสดุประเภทใช้คงรูปต้องให้ผู้ยืมทำหลักฐานการยืมเป็นลายลักษณ์อักษร แสดงเหตุผล และกำหนดวันส่งคืนโดยมีหลักเกณฑ์ดังต่อไปนี้(๑) การให้หน่วยงานอื่นยืมผู้ยืมต้องเป็นหัวหน้าของหน่วยงานนั้น ๆ(๒) การให้บุคคลยืมใช้ภายในสถานที่ทำการของ ททท.จะต้องได้รับอนุมัติจากหัวหน้าหน่วยงานซึ่งรับผิดชอบพัสดุนั้นแต่ถ้ายืมไปใช้นอกสถานที่ทำการของททท. จะต้องได้รับอนุมัติจากผู้ว่าการหรือผู้ที่ผู้ว่าการมอบหมายข้อ ๗๕ผู้ยืมพัสดุประเภทใช้คงรูปจะต้องนำพัสดุนั้นมาส่งคืนให้ในสภาพที่ใช้การได้เรียบร้อยหากเกิดการชำรุดเสียหาย หรือใช้การไม่ได้หรือสูญหายไปให้ผู้ยืมจัดการแก้ไขซ่อมแซมให้คงสภาพเดิมโดยเสียค่าใช้จ่ายของตนเองหรือชดใช้เป็นพัสดุประเภท ชนิด ขนาด ลักษณะ และคุณภาพอย่างเดียวกัน หรือชดใช้เป็นเงินตามราคาที่เป็นอยู่ในขณะยืมข้อ ๗๖การให้หน่วยงานอื่นยืมพัสดุประเภทใช้สิ้นเปลืองให้กระทำได้เฉพาะเมื่อหน่วยงานนั้นมีความจำเป็นต้องใช้พัสดุนั้นเป็นการรีบด่วนจะดำเนินการจัดหาได้ไม่ทันการและให้มีหลักฐานการยืมเป็นลายลักษณ์อักษรข้อ ๗๗เมื่อครบกำหนดยืม ผู้ให้ยืมหรือผู้รับหน้าที่แทน มีหน้าที่ติดตามทวงพัสดุที่ให้ยืมไปคืนภายใน๗ วัน นับแต่วันครบกำหนดส่วนที่ ๒การควบคุม ข้อ ๗๘พัสดุของ ททท. ไม่ว่าจะได้มาด้วยประการใดให้อยู่ในความควบคุมตามข้อบังคับนี้ข้อ ๗๙เมื่อเจ้าหน้าที่พัสดุได้รับมอบพัสดุแล้ว ให้ดำเนินการดังนี้(๑) ลงบัญชีหรือทะเบียนเพื่อควบคุมพัสดุแยกเป็นชนิดและแสดงรายการตามแบบตัวอย่างท้ายข้อบังคับนี้โดยให้มีหลักฐานการรับเข้าบัญชีหรือทะเบียนไว้ประกอบรายการด้วย(๒) เก็บรักษาพัสดุให้เป็นระเบียบเรียบร้อยปลอดภัยและให้ครบถ้วนถูกต้องตรงตามบัญชีหรือทะเบียนข้อ ๘๐การเบิกพัสดุ ให้พนักงานผู้ดำรงตำแหน่งหัวหน้างานขึ้นไปที่ต้องใช้พัสดุนั้นเป็นผู้เบิกและให้หัวหน้างานพัสดุหรือหัวหน้าหน่วยงานซึ่งรับผิดชอบพัสดุเป็นผู้สั่งจ่ายข้อ ๘๑ผู้จ่ายพัสดุต้องตรวจสอบความถูกต้องของใบเบิกและเอกสารประกอบ (ถ้ามี)แล้วลงบัญชีหรือทะเบียนทุกครั้งที่มีการจ่าย และเก็บใบเบิกจ่ายไว้เป็นหลักฐานด้วยข้อ ๘๒ ก่อนสิ้นเดือนกันยายนทุกปีให้ผู้ว่าการแต่งตั้งพนักงานซึ่งไม่ใช่เจ้าหน้าที่พัสดุคนหนึ่งหรือหลายคนตามความจำเป็นเพื่อตรวจสอบการรับจ่ายพัสดุงวดตั้งแต่วันที่ ๑ ตุลาคม ปีก่อน จนถึงวันที่ ๓๐ กันยายนปีปัจจุบัน และตรวจนับพัสดุคงเหลืออยู่เพียงวันสิ้นงวดนั้นการตรวจสอบตามวรรคหนึ่งให้เริ่มดำเนินการในวันเปิดทำการวันแรกของเดือนตุลาคมเป็นต้นไป ว่าการรับจ่ายถูกต้องหรือไม่พัสดุคงเหลือมีตัวอยู่ตรงตามบัญชีหรือทะเบียนหรือไม่ มีพัสดุใดชำรุดเสื่อมคุณภาพหรือสูญไป เพราะเหตุใด หรือพัสดุใดไม่จำเป็นต้องใช้งานต่อไป แล้วให้เสนอรายงานผลการตรวจสอบดังกล่าวต่อผู้ว่าการภายใน๓๐ วันทำการ นับแต่วันเริ่มดำเนินการตรวจสอบพัสดุนั้นข้อ ๘๓เมื่อผู้ว่าการได้รับรายงานตามข้อ ๘๒ แล้วและปรากฏว่ามีพัสดุชำรุดเสื่อมคุณภาพหรือสูญไปหรือไม่จำเป็นต้องใช้งานต่อไปก็ให้แต่งตั้งกรรมการสอบหาข้อเท็จจริงขึ้นคณะหนึ่งโดยให้นำความในข้อ ๒๑ และข้อ ๒๒ มาใช้โดยอนุโลม เว้นแต่สำนักงานสาขาในต่างประเทศให้ถือปฏิบัติตามข้อ ๒๓ โดยอนุโลมถ้าผลการพิจารณาปรากฏว่าจะต้องหาตัวผู้รับผิดด้วย ให้ผู้ว่าการแต่งตั้งคณะกรรมการเพื่อสอบสวนหาตัวผู้รับผิดในทางแพ่งในกรณีที่เห็นสมควรผู้ว่าการจะสั่งให้คณะกรรมการสอบหาข้อเท็จจริงทำหน้าที่สอบสวนหาตัวผู้รับผิดในทางแพ่งด้วยก็ได้ให้คณะกรรมการเสนอผลการพิจารณาต่อผู้ว่าการภายในกำหนด ๖๐วัน นับแต่วันที่ประธานกรรมการทราบคำสั่งแต่งตั้งกรรมการแต่ถ้ายังพิจารณาไม่แล้วเสร็จจะขออนุญาตขยายเวลาดำเนินการต่อไปอีกคราวละไม่เกิน๓๐ วันก็ได้ข้อ ๘๔เรื่องใดที่ปรากฏตัวผู้ต้องรับผิดโดยชัดแจ้งหรือที่มีการแต่งตั้งคณะกรรมการสอบสวนหาตัวผู้รับผิดในทางแพ่งอยู่ก่อนที่จะมีการตรวจสอบพัสดุไม่ต้องดำเนินการตามข้อ ๘๓ เฉพาะเรื่องนั้นข้อ ๘๕เมื่อปรากฏตัวผู้ต้องรับผิด ให้ผู้ว่าการพิจารณาสั่งการภายใน ๔๕ วันนับแต่วันรู้ตัวผู้ต้องรับผิดโดยชัดแจ้ง หรือวันได้รับรายงานของคณะกรรมการสอบสวน แล้วแต่กรณีตามหลักเกณฑ์ดังต่อไปนี้(๑) ในกรณีที่สามารถแก้ไขให้คงสภาพเดิมได้ให้แก้ไขโดยเสียค่าใช้จ่ายของผู้ต้องรับผิดเอง ภายในกำหนดเวลาอันสมควร(๒) ในกรณีสูญไปหรือไม่สามารถแก้ไขให้คงสภาพเดิมได้ให้ชดใช้เป็นพัสดุประเภท ชนิด ลักษณะ และขนาดอย่างเดียวกันหรือคล้ายคลึงกันโดยมีสภาพไม่เลวไปกว่าพัสดุที่ได้ทำชำรุด เสื่อมสภาพหรือสูญไปนั้นหรือชดใช้เป็นเงินตามที่ผู้ว่าการกำหนดโดยให้ผู้ต้องรับผิดส่งใช้คืนทั้งหมดภายใน ๓๐วัน นับแต่วันได้รับแจ้งในกรณีชดใช้เป็นเงินถ้าผู้ต้องรับผิดไม่สามารถส่งใช้คืนภายใน ๓๐ วันจะผ่อนผันให้ใช้เป็นรายเดือนก็ได้แต่จะต้องชดใช้ให้เสร็จสิ้นภายในเวลาไม่เกินหนึ่งปีการผ่อนผันระยะเวลาเกินหนึ่งปีจะต้องได้รับความเห็นชอบจากประธานกรรมการ ททท. ก่อนการผ่อนผันตามวรรคสองให้ทำสัญญารับสภาพหนี้เป็นหนังสือพร้อมหลักประกันที่เหมาะสมไว้เป็นหลักฐาน และให้มีผลใช้บังคับได้ตามกฎหมาย(๓) ถ้าผู้ต้องรับผิดคนใดปฏิเสธไม่ยินยอมปฏิบัติตาม (๑)หรือ (๒) หรือไม่ยอมทำสัญญาสภาพหนี้ ให้ดำเนินคดีต่อไปส่วนที่ ๓การจำหน่าย ข้อ ๘๖ถ้าผลการพิจารณาปรากฏว่า ไม่มีตัวผู้ต้องรับผิดและยังมีตัวพัสดุอยู่หรือว่าพัสดุใดหากใช้งานต่อไปจะสิ้นเปลืองค่าใช้จ่ายมาก ให้เจ้าหน้าที่พัสดุเสนอรายงานต่อผู้ว่าการเพื่อพิจารณาสั่งให้ดำเนินการตามวิธีการอย่างหนึ่งอย่างใดดังต่อไปนี้(๑) ขาย ให้ดำเนินการขายโดยวิธีทอดตลาดก่อนแต่ถ้าขายโดยวิธีทอดตลอดแล้วไม่ได้ผลดีให้นำวิธีที่กำหนดเกี่ยวกับการซื้อมาใช้โดยอนุโลมเว้นแต่การขายพัสดุครั้งหนึ่งซึ่งมีราคาซื้อหรือได้มารวมกันไม่เกิน ๑๐๐,๐๐๐ บาทจะขายโดยวิธีตกลงราคาโดยไม่ต้องทอดตลาดก่อนก็ได้การขายให้แก่ส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่น หน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจ ให้ขายโดยวิธีตกลงราคา(๒) แลกเปลี่ยนให้ดำเนินการตามวิธีการแลกเปลี่ยนที่กำหนดไว้ในข้อบังคับนี้(๓) โอน ให้โอนแก่ส่วนราชการหน่วยงานตามกฎหมายว่าด้วยระเบียบบริหารราชการส่วนท้องถิ่นหน่วยงานอื่นซึ่งมีกฎหมายบัญญัติให้มีฐานะเป็นราชการบริหารส่วนท้องถิ่นหรือรัฐวิสาหกิจที่แจ้งความประสงค์ขอมา โดยได้รับความเห็นชอบจากประธานกรรมการ ททท.เว้นแต่ในกรณีที่เป็นการโอนพัสดุซึ่งหมดความจำเป็นที่จะต้องใช้หรือไม่สามารถใช้งานได้ให้อยู่ในอำนาจของผู้ว่าการที่จะเป็นผู้พิจารณา ทั้งนี้ ให้มีหลักฐานการส่งมอบไว้ต่อกัน(๔) แปรสภาพหรือทำลายการดำเนินการตามวรรคหนึ่งให้เป็นไปตามหลักเกณฑ์ที่ผู้ว่ากำหนดการจำหน่ายเป็นสูญ ข้อ ๘๗ในกรณีที่พัสดุสูญไปโดยไม่ปรากฏตัวผู้รับผิดหรือมีตัวผู้รับผิดแต่ไม่สามารถชดใช้ตามข้อ ๘๕ หรือมีตัวพัสดุอยู่แต่ไม่สามารถดำเนินการตามข้อ๘๖ ได้ ให้จำหน่ายพัสดุนั้น เป็นสูญ ตามหลักเกณฑ์ดังต่อไปนี้(๑) ถ้าพัสดุนั้นมีราคาซื้อหรือได้มารวมกันไม่เกิน ๑๐๐,๐๐๐บาท ให้ผู้ว่าการเป็นผู้พิจารณาอนุมัติ(๒) ถ้าพัสดุนั้นมีราคาซื้อหรือได้มารวมกันเกินกว่า ๑๐๐,๐๐๐บาท แต่ไม่เกิน ๑,๐๐๐,๐๐๐ บาท ให้อยู่ในอำนาจของคณะกรรมการ ททท.เป็นผู้พิจารณาอนุมัติการลงจ่ายออกจากบัญชี ข้อ ๘๘เมื่อได้ดำเนินการตามข้อ ๘๖ หรือข้อ ๘๗ แล้ว ให้เจ้าหน้าที่พัสดุลงจ่ายพัสดุนั้นออกจากบัญชีหรือทะเบียนทันทีสำหรับพัสดุซึ่งต้องจดทะเบียนตามกฎหมายให้แจ้งแก่นายทะเบียนภายในระยะเวลาที่กฎหมายกำหนดด้วยข้อ ๘๙ในกรณีที่พัสดุเกิดการชำรุดเสื่อมคุณภาพหรือสูญไปก่อนมีการตรวจสอบตามข้อ ๘๒และได้ดำเนินการตามระเบียบความรับผิดในทางแพ่งเสร็จสิ้นแล้วถ้าระเบียบความรับผิดในทางแพ่งมิได้กำหนดไว้เป็นอย่างอื่น ให้ดำเนินการตามข้อ ๘๖ข้อ ๗๘ และข้อ ๘๘ โดยอนุโลมหมวด ๔บทเฉพาะกาล ข้อ ๙๐การพัสดุใดที่อยู่ในระหว่างดำเนินการและยังไม่แล้วเสร็จในวันที่ข้อบังคับนี้ใช้บังคับให้ดำเนินการต่อไปตามระเบียบ ข้อบังคับและคำสั่งเดิมจนกว่าจะดำเนินการแล้วเสร็จหรือจนกว่าจะสามารถดำเนินการตามข้อบังคับนี้ได้ข้อ ๙๑กรณีที่มีปัญหาในการตีความและวินิจฉัย หรือไม่อาจปฏิบัติได้ตามข้อบังคับนี้ให้เสนอคณะกรรมการ ททท. พิจารณาตีความและวินิจฉัย หรืออนุมัติการขอยกเว้นหรือผ่อนผันเป็นกรณีๆ ไปข้อ ๙๒ให้ผู้ว่าการเป็นผู้รักษาการตามข้อบังคับนี้ข้อ ๙๓[๑]ให้ใช้บังคับนี้ตั้งแต่วันถัดจากวันประกาศในราชกิจจานุเบกษาเป็นต้นไปประกาศ ณ วันที่ ๗ มีนาคม ๒๕๓๑อรุณ ภาณุพงศ์รัฐมนตรีประจำสำนักนายกรัฐมนตรีประธานกรรมการการท่องเที่ยวแห่งประเทศไทย[เอกสารแนบท้าย]๑. ตัวอย่างสัญญาแลกเปลี่ยน๒. ตัวอย่างสัญญาจ้าง๓. ตัวอย่างสัญญาซื้อขาย๔. แบบตัวอย่างทะเบียนครุภัณฑ์๕. แบบตัวอย่างบัญชีวัสดุ(ดูข้อมูลจากภาพกฎหมาย)มณฑิตา/ผู้จัดทำ๑ มิถุนายน ๒๕๕๕วิชพงษ์/ผู้ตรวจ๑๘ มิถุนายน ๒๕๕๕[๑] ราชกิจจานุเบกษาเล่ม ๑๐๕/ตอนที่ ๕๙/ฉบับพิเศษ หน้า ๑/ ๑๕ เมษายน ๒๕๓๑